Addysg, Cymru Enwi, cychwyn, dod i ben a chymhwyso 1 1 Enw’r Rheoliadau hyn yw Rheoliadau Deddf Plant 2004 (Cronfa Ddata Plant sy’n Colli Addysg) (Peilota) (Cymru) 2025. 2 Daw’r Rheoliadau hyn i rym ar 8 Ebrill 2025 ac maent yn peidio â chael effaith ar 8 Ebrill 2026. 3 Mae’r Rheoliadau hyn yn gymwys o ran Cymru. Dehongli 2 1 Yn y Rheoliadau hyn— mae i “addysg addas” yr un ystyr â “suitable education” yn adran 436A(3) o Ddeddf 1996; mae i “ anghenion dysgu ychwanegol ” (“ additional learning needs ”) yr un ystyr ag yn adran 2 o Ddeddf 2018; ystyr “ awdurdod lleol peilot ” (“ pilot local authority ”) yw awdurdod lleol yng Nghymru a restrir yn Atodlen 1; ystyr “ awdurdod lleol yng Nghymru ” (“ local authority in Wales ”) yw cyngor sir neu gyngor bwrdeistref sirol yng Nghymru; ystyr “ awdurdod lleol yn Lloegr ” (“ local authority in England ”) yw— cyngor sir yn Lloegr; cyngor dosbarth metropolitanaidd; cyngor dosbarth anfetropolitanaidd ar gyfer ardal nad oes cyngor sir ar ei chyfer; cyngor bwrdeistref yn Llundain; ac Cyngor Cyffredin Dinas Llundain (yn rhinwedd ei swyddogaeth fel awdurdod lleol); ystyr “ cofnod PCA ” (“ CME record ”), mewn perthynas â phlentyn, yw’r wybodaeth sydd wedi ei chynnwys yn y gronfa ddata PCA ac sy’n ymwneud â’r plentyn hwnnw; mae i “ darpariaeth ddysgu ychwanegol ” (“ additional learning provision ”) yr un ystyr ag yn adran 3 o Ddeddf 2018; ystyr “ Deddf 1996 ” (“ the 1996 Act ”) yw Deddf Addysg 1996 ; ystyr “ Deddf 2018 ” (“ the 2018 Act ”) yw Deddf Anghenion Dysgu Ychwanegol a’r Tribiwnlys Addysg (Cymru) 2018 ; ystyr “ disgybl cofrestredig ” (“ registered pupil ”) yw plentyn sydd wedi ei gofrestru yn ddisgybl mewn ysgol mewn cofrestr a gedwir o dan adran 434 o Ddeddf 1996; ystyr “ y gronfa ddata PCA ” (“ the CME database ”) yw’r gronfa ddata sydd wedi ei sefydlu a’i gweithredu, neu sydd i’w sefydlu a’i gweithredu, gan awdurdod lleol peilot o dan reoliad 3; mae i “oedran ysgol gorfodol” yr un ystyr â “compulsory school age” yn adran 8 o Ddeddf 1996 ; ystyr “ PCA ” (“ CME ”) yw plant sy’n colli addysg; ystyr “ plentyn ” (“ child ”) yw person o oedran ysgol gorfodol; ystyr “ rhiant ” (“ parent ”) yw unrhyw berson sydd â chyfrifoldeb rhiant dros y plentyn (o fewn yr ystyr a roddir i “parental responsiblity” yn adran 3 o Ddeddf Plant 1989 ) neu sydd â gofal am y plentyn ar unrhyw adeg; mae i “ysgol” yr un ystyr â “school” yn adran 4 o Ddeddf 1996 . 2 Yn y Rheoliadau hyn, mae unrhyw gyfeiriad at berson sydd wedi ei gyflogi yn cynnwys person sydd wedi ei gyflogi pa un ai o dan gontract gwasanaeth neu gontract ar gyfer gwasanaethau, a pherson sydd wedi ei secondio i’r awdurdod lleol peilot o dan sylw. Sefydlu cronfa ddata PCA 3 1 Rhaid i awdurdod lleol peilot sefydlu a gweithredu cronfa ddata PCA. 2 Pan fodlonir yr amodau ym mharagraff (3) mewn perthynas â phlentyn penodol, rhaid i’r gronfa ddata PCA gynnwys yr wybodaeth a nodir yn Atodlen 2 ac sydd ar gael i’r awdurdod lleol peilot mewn perthynas â’r plentyn hwnnw. 3 Yr amodau yw— a bod y plentyn yn preswylio fel arfer yn ardal yr awdurdod lleol peilot, b nad yw’r plentyn yn ddisgybl cofrestredig, ac c ei bod yn ymddangos i’r awdurdod lleol peilot nad yw’r plentyn yn cael addysg addas, neu nad yw’r plentyn o bosibl yn cael addysg addas. Dyletswydd Bwrdd Iechyd Lleol a chontractwr GMC i ddatgelu 4 1 Mae paragraff (2) yn gymwys pan fo Bwrdd Iechyd Lleol, wrth arfer ei swyddogaethau o dan Ran 4 o Ddeddf 2006, neu gontractwr GMC, yn dal unrhyw wybodaeth a bennir ym mharagraffau 1 i 3 o Atodlen 2 mewn perthynas â phlentyn sy’n preswylio fel arfer yn ardal awdurdod lleol peilot. 2 Rhaid i Fwrdd Iechyd Lleol a chontractwr GMC sicrhau bod yr wybodaeth a ddelir ganddo, a bennir ym mharagraffau 1 i 3 o Atodlen 2 mewn perthynas â phlentyn, yn cael ei datgelu i awdurdod lleol peilot perthnasol y plentyn, a hynny erbyn 30 Ebrill 2025. 3 “Awdurdod lleol peilot perthnasol” y plentyn yw’r awdurdod lleol peilot y mae’r plentyn yn preswylio fel arfer yn ei ardal. 4 Yn y rheoliad hwn— ystyr “ contract GMC ” (“ GMS contract ”) yw contract gwasanaethau meddygol cyffredinol o dan adran 42 o Ddeddf 2006 (contractau gwasanaethau meddygol cyffredinol: rhagarweiniol); ystyr “ contractwr GMC ” (“ GMS contractor ”) yw parti i gontract GMC, ac eithrio’r Bwrdd Iechyd Lleol; ystyr “ Deddf 2006 ” (“ the 2006 Act ”) yw Deddf y Gwasanaeth Iechyd Gwladol (Cymru) 2006 ; mae i “ preswylio fel arfer ” (“ usually resident ”) yr un ystyr ag yn rheoliad 2(2) a (3) o Reoliadau’r Byrddau Iechyd Lleol (Swyddogaethau a Gyfarwyddir) (Cymru) 2009 . Y weithdrefn ar gyfer sicrhau cywirdeb gwybodaeth yn y gronfa ddata PCA 5 Pan fo’n ymddangos i awdurdod lleol peilot fod cofnod PCA y mae’n gyfrifol amdano yn anghywir neu’n anghyflawn, neu y gall fod yn anghywir neu’n anghyflawn, rhaid i’r awdurdod lleol peilot gymryd camau rhesymol i gywiro neu gwblhau’r cofnod. Dileu cofnod PCA pan fo plentyn yn preswylio fel arfer yn rhywle arall 6 Pan ddaw awdurdod lleol peilot yn ymwybodol bod plentyn y mae ei enw wedi ei gynnwys yn y gronfa ddata PCA bellach yn preswylio fel arfer yn ardal awdurdod lleol arall yng Nghymru neu awdurdod lleol yn Lloegr (“yr awdurdod lleol derbyn”), neu fod hynny’n debygol o ddigwydd, rhaid iddo— a hysbysu’r awdurdod lleol derbyn am gofnod PCA y plentyn o fewn 28 o ddiwrnodau i’r dyddiad y daeth yn ymwybodol, a b dileu cofnod PCA y plentyn hwnnw o’r gronfa ddata PCA cyn gynted ag y bo’n rhesymol ymarferol ar ôl i’r plentyn adael ei ardal. Dileu cofnod PCA pan fo plentyn wedi gadael yr ardal 7 Pan ddaw awdurdod lleol peilot yn ymwybodol bod plentyn y mae ei enw wedi ei gynnwys yn y gronfa ddata PCA wedi gadael ei ardal ac nad yw’n gwybod ymhle y mae’r plentyn bellach yn preswylio fel arfer, rhaid i’r awdurdod lleol peilot ddileu cofnod PCA y plentyn hwnnw o’r gronfa ddata PCA cyn gynted ag y bo’n rhesymol ymarferol. Dileu cofnod PCA pan fo plentyn yn dod yn ddisgybl cofrestredig 8 Pan ddaw awdurdod lleol peilot yn ymwybodol bod plentyn y mae ei enw wedi ei gynnwys yn y gronfa ddata PCA bellach yn ddisgybl cofrestredig, rhaid i’r awdurdod lleol peilot ddileu cofnod PCA y plentyn hwnnw o’r gronfa ddata PCA cyn gynted ag y bo’n rhesymol ymarferol. Dileu cofnod PCA pan fo plentyn yn cael addysg addas 9 Pan fo awdurdod lleol peilot wedi ei fodloni bod plentyn y mae ei enw wedi ei gynnwys yn y gronfa ddata PCA yn cael addysg addas, rhaid i’r awdurdod lleol peilot ddileu cofnod PCA y plentyn hwnnw o’r gronfa ddata PCA cyn gynted ag y bo’n rhesymol ymarferol. Dileu cofnod PCA pan fo plentyn wedi marw 10 Pan ddaw awdurdod lleol peilot yn ymwybodol bod plentyn y mae ei enw wedi ei gynnwys yn y gronfa ddata PCA wedi marw, rhaid i’r awdurdod lleol peilot ddileu cofnod PCA y plentyn hwnnw o’r gronfa ddata PCA cyn gynted ag y bo’n rhesymol ymarferol. Dileu cofnod PCA pan fo plentyn yn peidio â bod o oedran ysgol gorfodol 11 Pan ddaw awdurdod lleol peilot yn ymwybodol bod plentyn y mae ei enw wedi ei gynnwys yn y gronfa ddata PCA yn peidio â bod o oedran ysgol gorfodol, rhaid i’r awdurdod lleol peilot ddileu cofnod PCA y plentyn hwnnw o’r gronfa ddata PCA cyn gynted ag y bo’n rhesymol ymarferol. Mynediad at y gronfa ddata PCA 12 1 Dim ond person sydd wedi ei gyflogi gan awdurdod lleol peilot, neu sy’n gweithredu ar ran awdurdod o’r fath, mewn perthynas ag arfer y swyddogaethau a bennir ym mharagraff (2) a gaiff gael mynediad at y gronfa ddata PCA at ddiben ychwanegu neu ddarllen gwybodaeth. 2 Y swyddogaethau y cyfeirir atynt ym mharagraff (1) yw swyddogaethau o dan— a Rhan 6 (derbyniadau ysgol, presenoldeb yn yr ysgol a ffioedd ysgol) o Ddeddf 1996, b adran 175 o Ddeddf Addysg 2002 (dyletswyddau awdurdodau lleol a chyrff llywodraethu mewn perthynas â lles plant), neu c Rhan 2 (anghenion dysgu ychwanegol) o Ddeddf 2018. Lynne Neagle Ysgrifennydd y Cabinet dros Addysg, un o Weinidogion Cymru 3 Ebrill 2025